作者:蕭穎士
標題:仰答韋司業垂訪五首
內容:呦呦食蘋鹿，常飲清泠川。但悅豐草美，寧知牢饌鮮。主人有幽意，將以充林泉。羅網倖免傷，蒙君複羈牽。高堂列眾賓，廣座鳴清弦。俯仰轉驚惕，裴回獨憂煎。緬懷雲巖路，欲往無由緣。物各有所好，違之傷自然。神龜在南國，緬邈湘川陰。遊止蓮葉上，歲時嘉樹林。毒蟲且不近，斤斧何由尋。錯落負奇文，熒煌耀丹金。江山萬裡餘，淮海阻且深。獨保貞素質，不為寒暑侵。一逢盛明代，應見通靈心。晉代有儒臣，當年富詞藻。立言寄青史，將以贊王道。遼落緬歲時，辛勤曆江島。且言風波倦，探涉豈為寶。不遇庾徵西，雲誰展懷抱。士貧乏知己，安得成所好。彭陽昔遊說，願謁南郢都。王果尚未達，況從夷節謨。豈知晉叔向，無罪嬰囚拘。臨難俟解紛，獨知祁大夫。舉讎且不棄，何必論親疏。夫子覺者也，其能遺我乎。關西一公子，年貌獨青春。被褐來上京，翳然聲未振。中郎何為者，倒屣驚座賓。詞賦豈不佳，盛名亦相因。為君奏此曲，此曲多苦辛。千載不可誣，孰言今無人。